b'\n_START_ARTICLE_\nTornada-Wallingford\n_START_PARAGRAPH_\nTornada Wallingford a fost o tornad\xc4\x83 care \xc3\xaen august 1878 a distrus ora\xc8\x99ul Wallingford, Connecticut din regiunea Noua Anglie din SUA. Este considerat\xc4\x83 \xc3\xaen istorie cea mai puternic\xc4\x83 tornad\xc4\x83 din statul Connecticut. Distrugerile provocate de tornad\xc4\x83 \xc3\xaen 3 ore s-au soldat cu 34 de mor\xc8\x9bi \xc8\x99i cel pu\xc8\x9bin 70 de r\xc4\x83ni\xc8\x9bi, fiind distruse 35 de case. O catastrof\xc4\x83 asem\xc4\x83n\xc4\x83toare a produs \xc3\xaen 1953 tornada Worcester.\n_START_SECTION_\nDescrierea evenimentului\n_START_PARAGRAPH_\n\xc3\x8en Wallingford ziua de 9 august 1878 s-a anun\xc8\x9bat ca o zi senin\xc4\x83. C\xc4\x83tre ora 17 au ap\xc4\x83rut nori negri vestitori de furtun\xc4\x83. Dup\xc4\x83 o jum\xc4\x83tate de or\xc4\x83 cerul era \xc3\xaentunecat, a \xc3\xaenceput s\xc4\x83 fulgere \xc8\x99i deplasarea pe cer a norilor s-a accelerat. \xc3\x8enceputul dezastrului a fost anun\xc8\x9bat printr-un v\xc3\xa2rtej de aer care se deplasa prin ora\xc8\x99 \xc8\x99i distrugea cl\xc4\x83dirile. La dezl\xc4\x83n\xc8\x9buirea furiei v\xc3\xa2ntului, acesta a luat case de pe fundament \xc8\x99i le-a dus pe sus la peste 180 m distan\xc8\x9b\xc4\x83. Arbori mari au fost fr\xc3\xa2n\xc8\x9bi sau dezr\xc4\x83d\xc4\x83cina\xc8\x9bi. O chitan\xc8\x9b\xc4\x83 a fost g\xc4\x83sit\xc4\x83 ulterior la 105\xc2\xa0km de ora\xc8\x99 \xc3\xaen zona Wakefield-Peacedale din statul american Rhode Island. Sub ac\xc8\x9biunea v\xc3\xa2ntului, \xc8\x99coala nou\xc4\x83 din c\xc4\x83r\xc4\x83mid\xc4\x83, precum \xc8\x99i biserica catolic\xc4\x83 s-au d\xc4\x83r\xc3\xa2mat, iar pietrele grele de morm\xc3\xa2nt au fost spulberate prin cimitir._NEWLINE_V\xc3\xa2ntul a l\xc4\x83sat o urm\xc4\x83 de distrugeri pe o lungime de 3,5\xc2\xa0km \xc8\x99i cu l\xc4\x83\xc8\x9bimea de 180 m. Furtuna a mai provocat distrugeri \xc8\x99i \xc3\xaen regiunile din sudul ora\xc8\x99ului, \xc3\xaens\xc4\x83 num\xc4\x83rul victimelor nu se cunoa\xc8\x99te. Pe la ora 20 furtuna a \xc3\xaencetat \xc8\x99i s-a retras spre Atlantic.'